Lene Lauritsen Kjølner

Lene Lauritsen Kjølner (født 24. juni 1962 på Nøtterøy) er en norsk forfatter som stort sett skriver i sjangeren feelgood- og hyggekrim. Hun stiftet i 2020 Fagervik forlag, oppkalt etter stedet der hun bor. Lene har bakgrunn fra reiseliv og flyselskap, i tillegg til to perioder som folkevalgt i Tønsbergs lokalpolitikk og fylkespolitikken i Vestfold.

Liv og virke 
Lauritsen Kjølner vokste opp på øya Føynland i Nøtterøy kommune. 

Etter debuten i 2013 har hun bidratt med noveller på Krimfestivalen i Oslo 2015, 2016 og 2017, på Kongsberg Krim 2015 og 2016, og på Hans Olav Lahlums krimfestival i Tvedestrand i 2017 der hun var hovedforfatter sammen med Knut Nærum og Yrsa Sigurdardottir.

I serien om privatdetektiven Olivia Henriksen foregår mesteparten av handlingen på Ankerholmen, ei fiktiv øy med trekk fra Føynland (f.eks. seilforening), Husøy (f.eks. hotell) og Veierland (f.eks. bopliktsproblematikk). Bøkene er humoristisk-ironiske med treffende observasjoner av moderne kvinneliv og med hovedvekt på mellommenneskelige relasjoner. Kynisk forretningsdrift i lokalmiljøet er et gjennomgående tema. Bøkene er nesten fri for blodige detaljer og markedsføres som «kosekrim», en blanding av klassisk krim og chick-lit. 

Elin Brend Bjørhei i VG mener å finne likhetstrekk med Maria Lang, Agatha Christie og Camilla Läckberg, men skriver også: «Lene Lauritsen Kjølners krimromaner likner ikke på noe annet i det norske krimlandskapet». Ingvar Ambjørnsen påpekte i Dagbladet at Kjølner «har skapt et eget rom innen norsk krim».  Selv oppgir forfatteren Alan Bradley, Alexander McCall Smith og Agatha Christie som påvirkningskilder, hun beundrer også mer hardkokte krimforfattere og forfattere av ren feelgood.

Lene Lauritsen Kjølner er gift med musikeren Per Fredrik Kjølner og bosatt på Nedre Råel i Tønsberg. I tillegg til forfatteryrket er hun i dag fast spaltist i Tønsbergs blad.

Bibliografi
Serien om Olivia Henriksen
 Høyt henger de, 2014, Schibsted forlag.
 Hvorfor spurte de ikke Evensen?, 2015, Schibsted forlag.
 Dakota rød, 2016, Vigmostad & Bjørke.
 Ingen til bords, 2017, Vigmostad & Bjørke.
  I de beste sirkler, 2018 Juritzen Forlag
 Mord på Kilen, 2019, Fagervik forlag.
 Sort gryte, 2020, Fagervik forlag.

Feelgood-serien om Petra Pettersen

 Petra Pettersens perfekte plan - Åtte uker til jul, 2020, Fagervik forlag.

Noveller
 «Armer og bein», Døden ved Verdens Ende, 2013, LIV forlag.
 «Blomkål og kaffe», VestfoldLIV - Ville, vakre, våte Vestfold, 2014.
 «En nabo for mye», Årets Krim 2015. LIV forlag.
 «Det lille ekstra», Dødelig dose, Forlagshuset i Vestfold, 2017.
 «En boblende død», Påskekrim 2017, Juritzen Forlag.
 «For en neve sveler mer», magasinet FerryTales - Bastø Fosen, 2017.
 "Flisespikkeri", Påskekrim 2018, Juritzen forlag.
 "Et kålhode kortere", Påskekrim 2019, Capitana forlag.
 "Opp i røyk", påskenovelle i Tønsbergs blad, 2020.

Priser 
 Maurits Hansen-prisen Nytt Blod i 2014, for beste debutant med boken Høyt henger de.

Referanser

Kilder
Presentasjon av Lene Lauritsen Kjølner i Forfatterkatalogen på Forfattersentrums nettsider

Norske krimforfattere
Personer fra tidligere Nøtterøy kommune
Personer fra Færder kommune